Geloof verg volharding | Netwerk24
Deur Stephan Joubert 24 Mei 2018 00:00
Om beter gholf te speel, moet jy ten minste gholf speel. Om beter klas te gee, moet jy ten minste klas gee. Dieselfde geld skryf, houtwerk doen, draf, bergklim, motor bestuur . . .
O ja, ook geloof.
Wat help dit jy wens lewenslank jy het meer geloof, maar jy woeker nooit met daardie mosterdsaadjie se geloof wat Jesus lankal vir jou gegee het nie? Of jy begeer om doeltreffender te bid, maar jy bid amper nooit. Wat help dit? Of jy wens jy kan jou naaste nog meer liefhê, maar jyself word nooit 'n naaste vir mense wat jou pad kruis nie?
Jy moet iewers begin as jy wil vordering maak in jou verhouding met die Here. 'n Deurwinterde geloof en dieper insig in die Bybel daal nie vanself uit die lug uit op jou neer nie.
Geloof kos vasbyt en volharding. Soos 'n toegewyde atleet moet jy hard oefen om te bid, die Bybel beter te verstaan, en ander lief te hê.